Dôvodová správa

Všeobecná časť

Návrh zákona, ktorým sa mení a dopĺňa zákon č. 553/2003 Z. z.  o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení zákona č. 369/2004 Z. z. (ďalej len „návrh zákona”) sa predkladá  ako iniciatívny návrh. 
Účelom predkladaného návrhu zákona je zmeniť spôsob určovania tarifných platov pedagogickým zamestnancom. Cieľom je posilniť odmeňovanie predovšetkým mladých pedagogických zamestnancov. Navrhovaný spôsob ich má motivovať, aby vykonávali prácu, na ktorú získali odbornosť, a aby neodchádzali vykonávať iné, pre nich finančne zaujímavejšie práce.
Návrh zákona je v súlade s čl. 36 Ústavy Slovenskej republiky a ďalšími všeobecne záväznými právnymi predpismi, medzinárodnými zmluvami, ktorými je Slovenská republika viazaná, s právom Európskeho spoločenstva a s právom Európskej únie. 
Dopady návrhu zákona na štátny rozpočet, rozpočty vyšších územných celkov a obcí sú vyčíslené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.  Návrh zákona nebude mať dopad na životné prostredie, zamestnanosť a na  tvorbu pracovných miest.
Sekcia rozpočtovej politiky Ministerstva financií Slovenskej republiky v stanovisku                č. MF/3713/2005-413 z 5. januára 2005 oznámila, že „rozpočtové dôsledky súvisiace s uplatnením navrhovanej novely zákona sú pre rok 2005 zabezpečené vo výdavkoch štátneho rozpočtu schválených zákonom č. 740/2004 Z. z. o štátnom rozpočte na rok 2005 a pre ďalšie roky v rozpočte verejnej správy na roky 2005 až 2007, ktorý vláda Slovenskej republiky schválila svojím uznesením č. 963/2004.“